UPUTE ZA ISPUNJAVANJE GODIŠNJEG IZVJEŠTAJA O PLOVILIMA

NA UNUTARNJIM VODNIM PUTOVIMA (PR/G-12)

Ovaj izvještaj dostavljaju sve lučke kapetanije luka unutarnjih voda na području Republike Hrvatske.

Izvještaj se sastoji od dvije tablice. Upisuju se promjene stanja broja plovila (novoregistrirana i brisana plovila) tijekom 2021. u odnosu na stanje 31. prosinca 2020. Plovila koja treba upisati u tablice jesu plovila namijenjena prijevozu robe ili putnika i koja ponajprije služe za plovidbu na unutarnjim vodnim putovima.

U tablice se upisuju obilježja za sljedeće vrste plovila:

1. PUTNIČKO PLOVILO jest plovilo namijenjeno isključivo ili ponajprije javnom prijevozu putnika po plovnim unutarnjim vodnim putovima i opremljeno je za prijevoz više od 12 putnika.
2. TEGLJAČ je plovilo s vlastitim pogonom konstruirano za tegljenje teglenica i potisnica teglenica i gumenih čamaca, ali ne i za prijevoz robe. Isključeni su lučki i pomorski tegljači.
3. POTISKIVAČ je plovilo s vlastitim pogonom konstruirano ili prilagođeno za guranje potisnica ili potisnica teglenica, ali ne i za prijevoz robe. Isključeni su lučki potiskivači.
4. POTISNI TEGLJAČ jest plovilo s vlastitim pogonom konstruirano ili prilagođeno za teglenje teglenica, potisnica teglenica, ali ne i za prijevoz robe. Isključeni su lučki potiskivači.
5. MOTORNI TERETNJAK jest teretno plovilo za prijevoz na unutarnjim vodnim putovima koji posjeduje vlastiti pogon.
6. MOTORNI TANKER jest plovilo s vlastitim pogonom za prijevoz rasutih tekućina i plinova.
7. TEGLENICA je teretno plovilo za prijevoz na unutarnjim vodnim putovima, konstruirano da bude tegljeno, bez vlastitoga mehaničkog pogona.
8. TANK-TEGLENICA jest teglenica za prijevoz rasutih tekućina i plinova.
9. POTISNICA je teretno plovilo za prijevoz unutarnjim vodnim putovima, konstruirano da bude gurano, bez vlastitog sredstva mehaničkog pogona.
10. TANK-POTISNICA jest potisnica za prijevoz rasutih tekućina ili plinova.
11. POTISNICA TEGLENICA jest teretno plovilo za prijevoz na unutarnjim vodnim putovima konstruirano da bude gurano ili tegljeno, bez vlastitog sredstva mehaničkog pogona.
12. TANK-POTISNICA TEGLENICA jest potisnica teglenica za prijevoz rasutih tekućina ili plinova.

Ne uključuju se plutajući objekti, tehnička plovila i svi ostali plovni objekti koji nisu namijenjeni za prijevoz na unutarnjim vodnim putovima.

Nosivost teretnog plovila za prijevoz na unutarnjim vodnim putovima jest maksimalno dopuštena težina robe, izražena u tonama, koju plovilo može nositi.

Snaga (kW) je mehanička sila koju razvija pokretačka snaga instalacije u plovilu. Pretvaranje KS-a u kW vrši se množenjem KS-a s koeficijentom 0,735 (1 KS = 0,735 kW; 1 kW = 1,36 KS).

U napomeni treba upisati je li plovilo otpisano, kupljeno u inozemstvu, novogradnja, upisano u drugu lučku kapetaniju, upisano iz druge lučke kapetanije ili je prodano u inozemstvu. Pri rekonstrukciji plovila kada ono zadržava isto ime (oznaku), a mijenjaju se neka njegova osnovna obilježja, treba upisati to plovilo kao novoregistrirano, ali u napomeni treba napisati "rekonstrukcija".